**ZAVISNOSLOŽENE REČENICE**

**Veznike zavisno složenih rečenica ne trebaš pamtiti, bitno je da shvatiš njihovu ulogu u rečenici.**

**Evo većine veznika zavisno složenih rečenica:**

tko, što, koji, čiji, kakav, kolik

da, neka

kad, dok, čim, kad god, otkad, otkad god, nakon što, samo što, dok god, dokle god, pošto, tek što, prije nego što, prije negoli što, otkako, dokle

zato što, budući da, kako (god), zbog toga što, zato jer, jer, zato da

(ovdje) gdje, gdje god, (ovuda) kuda, (onamo) kamo, otkud, odakle (god), dokle (god)

kao da, tako da, kao što, (onako) kako, koliko (god)

iako, premda, makar, ma kako, unatoč tome što, usprkos tome što, bez obzira na to što, ako i, kad i, da i, umjesto da, (mada)

ako, (ukoliko), li, kad (bi),

**Ako bilo kojim od tih veznika započnemo izjavnu rečenicu (ne upitnu), dobit ćemo nedovršenu misao, nepotpunu rečenicu. Promotri sljedeće dvije rečenice:**

*Ispravit ću ocjenu. Ugasio sam svjetlo.*

**One su dovršene, potpune izjavne rečenice, ali ako im na početak stavimo neki od gornjih veznika, one postaju nepotpune, npr.**

*Iako ću ispraviti ocjenu… Kad ispravim ocjenu… Ako ispravim ocjenu… …da ću ispraviti ocjenu. …jer ću ispraviti ocjenu.*

*Kad sam ugasio svjetlo… Tko ugasi svjetlo… Kad god ugasim svjetlo… … da ugasim svjetlo. … jer sam ugasio svjetlo.*

**Te rečenice treba dopuniti nekom drugom izjavom, dodatnom surečenicom, npr.**

*Iako ću ispraviti ocjenu,* vi mi sigurno ne ćete kupiti bicikl.Obećao sam *da ću ispraviti ocjenu.*

**Dakle, te nedovršene rečenice mogu samo biti dio neke druge rečenice. Tu nedovršenost daje im veznik. Pokušaj u sljedećim rečenicama podcrtati te nedovršene surečenice i zaokružiti veznik (on je uvijek na početku te nedovršene misli).**

*Kad ispraviš ocjenu dobit ćeš bicikl. Rekao mi je da ugasim svjetlo. Pomislio sam da ne ćeš doći.*

*Tko prvi dođe dobit će nagradu. Ovdje gdje stojimo sagradit će se crkva. Nisam došao jer me niste pozvali.*

*On se ponaša kao da je najpametniji na svijetu. Otkad je on otišao kuća je potpuno prazna.*

*Dok sam se ulazio u dvoranu čuo sam trenerovo vikanje. Ovako kako je napisano na ploči, treba biti i u vašoj bilježnici.*

**Ta surečenica koju si podcrtao zove se zavisna surečenica jer ovisi o drugoj surečenici, koju nazivamo glavna. Pravilo o zarezu je sljedeće: AKO IDE PRVO ZAVISNA PA GLAVNA SUREČENICA (inverzija), ZAREZ SE PIŠE NA KRAJU ZAVISNE. AKO IDE PRVO GLAVNA PA ONDA ZAVISNA, ZAREZ SE NE PIŠE. Sad upiši zareze u gornjim primjerima.**

**Dakle, zavisna surečenica je nedovršena i počinje zavisnim veznikom. Većina njih odgovara na neko od pitanja za rečenične članove (pitanja se nalaze u tablici na prvoj stranici).**

**Pokušaj prepoznati na koje pitanje odgovara ta surečenica koju si podcrtao. U pitanjima se koristi riječima iz glavne surečenice.**

Primjer:

*Kad ispraviš ocjenu dobit ćeš bicikl.* PITANJE: *Kad ćeš dobiti bicikl?* ODGOVOR JE ZAVISNA SUREČENICA: *Kad ispraviš ocjenu*.

**Pazi: u odgovoru mora biti cijela zavisna surečenica, od prvog do zadnjeg slova.**

**Ta zavisna surečenica odgovara na pitanje za priložnu oznaku vremena i nazivamo je VREMENSKA SUREČENICA.**

Primjer:

*Rekao mi je da ugasim svjetlo*. PITANJE: *Koga/što mi je rekao?* ODGOVOR: *Da ugasim svjetlo*.

**Ta zavisna surečenica odgovara na pitanje za objekt i nazivamo ju OBJEKTNA SUREČENICA.**

**Pitanjima možemo prepoznati i MJESNU, NAČINSKU, UZROČNU i SUBJEKTNU surečenicu. Pokušaj u gornjim primjerima odrediti vrstu zavisne surečenice.**

Osim njih u osnovnoj školi se uče još **ATRIBUTNE** i **PREDIKATNE** surečenice koje ne možemo prepoznati po pitanjima.

**Kod atributnih treba prepoznati da je cijela surečenica dodana uz neku imenicu (najčešći veznici su *koji, kakav, što i čiji*):**

*To je* ***čokolada*** *koju obožavam. Gledao sam* ***film*** *koji si mi preporučio. To je onaj* ***lav*** *što uvijek spava. To su* ***filmovi*** *kakve volim.*

**Najteže je prepoznati predikatne surečenice. One se uvrštavaju unutar imenskoga predikata, tj. cijela surečenica dopunjuje nepotpuni glagol *biti*:**

*Škola* ***je*** *ono što volim. Ja* ***sam*** *koji jesam. Dobro ponašanje* ***je*** *ono što treba pohvaliti.*

Složene rečenice u kojima se nalazi predikatna surečenica uvijek počinju nekim pojmom pa se onda pomoću glagola *biti* taj pojam objašnjava predikatnom surečenicom.

Listić izradio Mate Milas, prof., dr. sc.